Document ID: 32008D0922

NÕUKOGU OTSUS 2008/922/ÜVJP,
8. detsember 2008,
ühise seisukoha 2004/161/ÜVJP, millega pikendatakse Zimbabwe vastu suunatud piiravaid meetmeid, rakendamise kohta
EUROOPA LIIDU NÕUKOGU,
võttes arvesse nõukogu ühist seisukohta 2004/161/ÜVJP, (1) eriti selle artiklit 6 koostoimes Euroopa Liidu lepingu artikli 23 lõikega 2,
ning arvestades järgmist:
(1)
Ühise seisukohaga 2004/161/ÜVJP võttis nõukogu vastu meetmed, et eelkõige takistada kõnealuse ühise seisukoha lisas nimetatud Zimbabwe valitsuse liikmetel ja nendega seotud füüsilistel või juriidilistel isikutel, üksustel või asutustel, samuti teistel füüsilistel või juriidilistel isikutel, kelle tegevus kahjustab Zimbabwes tõsiselt demokraatiat, inimõiguste järgimist ja õigusriigi põhimõtet, sisenemist liikmesriikide territooriumile või selle läbimist, ning külmutada nende varad ja majandusressursid.
(2)
Nõukogu otsustas pärast Zimbabwe võimude poolt 2008. aasta presidendivalimiste kampaania ajal korraldatud ja toime pandud vägivallaakte lisada teatavad teised isikud ja üksused ühise seisukoha 2004/161/ÜVJP lisas esitatud nimekirja, võttes 22. juulil 2008 vastu otsuse 2008/605/ÜVJP. (2)
(3)
Nõukogu otsustas samuti tugevdada piiravaid meetmeid seoses ühise seisukoha 2004/161/ÜVJP lisas nimetatud füüsiliste isikute liikmesriikide territooriumile sisenemise või selle läbimise keeluga, võttes 31. juulil 2008 vastu ühise seisukoha 2008/632/ÜVJP. (3)
(4)
Tulenevalt Zimbabwe võimude poolt korraldatud ja toime pandud vägivallaaktidest ning 15. septembril 2008 allakirjutatud poliitilise kokkuleppe täitmise jätkuvast blokeerimisest, tuleks teatud isikud lisada ühise seisukoha 2004/161/ÜVJP lisas esitatud nimekirja.
(5)
Samas on ära langenud alus ühe isiku hoidmiseks ühise seisukoha 2004/161/ÜVJP lisas esitatud nimekirjas.
(6)
Sellest tulenevalt tuleks muuta ühise seisukoha 2004/161/ÜVJP lisa,
ON TEINUD JÄRGMISE OTSUSE:
Artikkel 1
1. Käesoleva otsuse I lisas nimetatud isikud lisatakse ühise seisukoha 2004/161/ÜVJP lisas esitatud nimekirja.
2. Käesoleva otsuse II lisas nimetatud isik jäetakse välja ühise seisukoha 2004/161/ÜVJP lisas esitatud nimekirjast.
Artikkel 2
Käesolev otsus jõustub selle vastuvõtmise päeval.
Artikkel 3
Käesolev otsus avaldatakse Euroopa Liidu Teatajas.
Brüssel, 8. detsember 2008

Labels: 18
11
5